 NA WANDERI KAMAU WAZIRI wa Utumishi wa Umma, Bw Moses Kuria, amepuuzilia mbali madai ya uwepo wa tofauti za kisiasa baina yake na Naibu Rais Rigathi Gachagua. Kwenye mahojiano na kituo kimoja cha televisheni Jumatano, Desemba 27, 2023, Bw Kuria alisema kuwa “wana historia ndefu na Bw Gachagua ambayo haiwezi kuwaruhusu kuwa kwenye vita”. “Hatuna tofauti zozote. Nadhani watu wanafasiri visivyo. Sipigwi vita na mtu yeyoye kisiasa. Mimi na Bw Gachagua tumetoka mbali sana,” akasema B Kuria. Akirejelea uhusiano wake na Naibu Rais, alipohudumu kama Mkuu wa Taarafa (D.O), Bw Kuria alisema kuwa kwa wakati mmoja, alimfanyia kampeni katika Kaunti ya Nyeri, wakati wote walikuwa kwenye Chama cha Jubilee (JP). Wakati huo, Bw Gachagua alikuwa akiwania ubunge katika eneo la Mathira huku Bw Kuria akitetea nafasi yake kama mbunge wa Gatundu Kusini, Kaunti ya Kiambu. Baada ya uchaguzi mkuu wa 2017, Bw Kuria alisema kuwa kwa wakati mmoja, alikuwa kiongozi wa Bw Gachagua katika Bunge la Kitaifa. “Wakati yeye (Gachagua) alipochaguliwa, alinikuta nikihudumu muhula wa pili, huku nikiwa mkubwa wake kwa wakati mmoja. Huo ulikuwa wakati nilihudumu kama Naibu Mwenyekiti wa Kamati ya Bunge kuhusu Uchukuzi. Yeye alihudumu kama mmoja wa wanachama wa kamati hiyo,” akasema Bw Kuria. Waziri Kuria anasema walifanya kampeni pamoja na Bw Gachagua huku wakihangaishwa sana na serikali ya Rais Mstaafu Uhuru Kenyatta. “Sisi sote tunatetea na kupigania maslahi ya Mlima Kenya. Yeye ni mkubwa wangu serikalini na katika Baraza la Mawaziri, hivyo, hatuwezi kuruhusu tofauti ndogo ndogo kututenganisha,” akasema Bw Kuria.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  